Шефилд
Шефилд (, произнася се Шѐфийлд) е град в Северна Англия, чиято история се простира поне до Бронзовата епоха. Население 525 800 жители (2006).

Това е най-големият град в графство Южен Йоркшър. Разположен е на река Дон.

Градът става световноизвестен с развитието на стоманената индустрия и особено с производството на висококачествени ножарски изделия. Изразът „шефилдска стомана“ става нарицателен. Същевременно викторианският Шефилд с неговите димящи фабрики е синоним на ексцесите на промишленото развитие. През Втората световна война градът е обект на жестоки бомбардировки, при което голяма част е разрушена.

След войната стоманената индустрия силно запада, като в периода след 1960-те години състоянието на разруха е почти неконтролируемо. Процесите на съживяване започват от 1980-те години, като постепенното икономическо и културно обновление намира израз в трансформирането на централните градски части, където се реализират оригинални архитектурни проекти с разнообразен предмет – от градини и паркове до галерии.

Шефилд е катедрален град, макар че неговата катедрала отстъпва и по архитектурни качества, и особено по размери на редица други катедрални храмове (напр. в Кентърбъри, Йорк, Линкълн, Уинчестър, Солсбъри и др.) Шефилдската катедрала „Сейнт Питър и Сейнт Пол“ е от XV век и е многократно реконструирана, като включва и твърде съвременна част. Университетът на Шефилд е основан през 1905 г.

Спорт 
Двата футболни отбора на града ФК Шефилд Уензди и ФК Шефилд Юнайтед са твърде популярни, особено в близкото минало. „Уензди“ е основан през 1867 г. и е бил 4 пъти шампион на Англия (1903, 1904, 1929, 1930), а „Юнайтед“ е основан през 1889 г. и е бил веднъж шампион на Англия (1898). През сезон 2005 – 2006 „Юнайтед“ получи промоция да се състезава в първия ешелон на английския футбол Премиършип, завършвайки на второ място в Чемпиъншип.

Град Шефилд е и домакин на ежегодното световно първенство по снукър за професионалисти.

Личности, родени в Шефилд 
 Малкълм Бредбъри (1932 – 2000), писател
 Джо Кокър (1944 – 2014), британски музикант
 Шон Бийн (р. 1959), актьор
 Доминик Уест (р. 1969), актьор
 Нийл Мелър (р. 1982), футболист
 Алекс Търнър (р. 1986), музикант

Побратимени градове 
  Бохум, Германия
  Донецк, Украйна
  Китуе, Замбия

Източници

Външни препратки 
 Уебсайт на града